 NA LABAAN SHABAAN MWENYEKITI wa Baraza la Washauri wa Kiuchumi wa Rais William Ruto, David Ndii amesema ni heri Kenya Kwanza ingeshindwa katika uchaguzi ili Muungano wa Azimio urithi ‘matatizo yao ya kiuchumi.’ Dkt Ndii amepakia mitandaoni msururu wa shutuma kwa utawala wa Rais Uhuru Kenyatta. Mwanauchumi huyu analenga kumwondolea lawama Rais Ruto kuhusu kusuasua kwa uchumi na kudorora kwa nguvu ya shilingi ya Kenya. “Uhuru alimaliza hifadhi ya sarafu za kigeni na kuongeza nguvu ya shilingi na viwango vya riba (ili uchumi uonekane thabiti). Sasa sisi ndio tunalaumiwa. Hamjui mara ngapi huwa tunasema heri tungeshindwa kura ili ndugu wa dynasty warithi shida zao,” alisema. Hapa alikuwa anaashiria Rais Mstaafu Uhuru Kenyatta (Mwenyekiti wa Azimio) na Kiongozi wa Upinzani Raila Odinga (Kinara wa Azimio). Kauli ya Dkt Ndii inakariri ile ya Gavana wa Benki Kuu ya Kenya (CBK), Bw Kamau Thugge alipohojiwa na wabunge wanachama wa kamati ya Fedha juma lililopita. “Ninadhani kwa miaka kadhaa sasa, tumekuwa na kiwango cha ubadilishaji cha thamani kupita kiasi. Taasisi za Bretton Woods zilihisi thamani ya shilingi ilizidishwa kupita kiasi kati ya asilimia 20 na 25,” Dkt Thugge alisema. Dola moja ya Amerika sasa inabadilishwa kwa Sh150 za Kenya. Hii ni tofauti na hali ilivyokuwa Oktoba 2022 ambapo dola moja ilikuwa Sh124. Cheche za ni nani wa kulaumiwa kwa hali ngumu ya maisha zinajiri huku Wakenya wakikumbwa na mfumuko mkubwa sana wa bei katika historia ya nchi.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  